
1. Situaţia din Macedonia

 

Preşedintele macedonean, Boris Trajkovski, a cerut, joi 5 aprilie a.c., comunităţii internaţionale să dea “o lovitură finală” extremismului, estimând că aceasta constituie “unica soluţie pentru stabilitatea în Balcani”.

“Unica soluţie pentru stabilitatea în Balcani este de a da lovitura finală extremismului militant”, a declarat preşedintele macedonean, într-un discurs pronunţat la deschiderea, la Skopje, a reuniunii miniştrilor Apărării din Europa de Sud-Est. “Noi am rezolvat problema din punct de vedere militar şi o vom rezolva şi din punct de vedere politic, dar toate eforturile noastre ar fi zadarnice dacă reprezentanţii comunităţii internaţionale nu reglementează criza din Kosovo”, a subliniat Boris Trajkovski.

Preşedintele macedonean s-a referit la confruntările din ultimele săptămâni dintre forţele guvernamentale şi luptătorii Armatei de Eliberare a albanezilor din Macedonia (UCK), la graniţele oraşului Tetovo, în vest, şi de-a lungul frontierei cu Kosovo, în nord-vest. 

“Am o întrebare de adresat comunităţii internaţionale: este ea pregătită să îşi apere aliaţii?”, a întrebat B. Trajkovski. “Extremiştii din Kosovo au demonstrat că vor să destabilizeze regiunea (...), ei vor să oprească înfiinţarea instituţiilor democratice şi să distrugă procesul politic”, a adăugat acesta. Şeful statului macedonean a subliniat, totuşi, că “dacă ameninţările de război în contextul crizei nu trebuie să fie subestimate, ele nu mai trebuie să fie exagerate”. “Macedonia a condus o operaţiune militară proporţională şi profesionistă care a distrus şi a înfrânt grupările teroriste”, a asigurat el. “Criza are dimensiuni psihologice şi politice, principala ţintă nu este Tetovo sau un alt oraş al ţării, ci natura multietnică a Macedoniei şi consensul politic din ţară”, a estimat preşedintele FYROM.

Boris Trajkovski a respins categoric posibilitatea unei federalizări a ţării cerută de cei mai radicali albanezi din Macedonia. “Noi nu vom răspunde celor care sugerează un concept federal deoarece în ultimul deceniu am învăţat că federalizarea nu este decât o mască pentru o ţară pură din punct de vedere etnic”, a informat el.

*

Premierul grec, Costas Simitis, şi omologul său bulgar, Ivan Kostov, au declarat, marţi 3 aprilie a.c. la Salonic, că situaţia din Macedonia trebuie să se rezolve prin “cooperare politică”.

“Suntem de acord cu atitudinea care trebuie urmată în această privinţă”, a declarat Costas Simitis. “Nu trebuie să existe o schimbare a frontierelor iar folosirea violenţei este negativă. Trebuie să existe o cooperare politică iar Grecia şi Bulgaria îşi vor aduce contribuţia în acest sens”, a spus acesta.

La rândul său, Ivan Kostov a informat că poziţiile celor două ţări au fost “convergente”. Grecia şi Bulgaria examinează modalităţile prin care brigada Forţei Multinaţionale de Pace din Balcani s-ar putea integra în KFOR în Kosovo pentru a contribui la protejarea frontierei de nord a Macedoniei. (Creată în octombrie 1998, din cadrul Forţei Multinaţionale de Pace din Balcani mai fac parte Italia, Macedonia, România şi Turcia. Ea este constituită dintr-o brigadă de 2000-3000 de persoane.) “Totuşi, oricare ar fi ajutorul militar şi tehnic care ar putea fi adus, noi trebuie să acţionăm în cadrul rezoluţiilor ONU”, a adăugat I. Kostov.

Pe de altă parte, C. Simitis a primit cu prudenţă propunerea ministrului iugoslav al Afacerilor Externe, Goran Svilanovici de a organiza o conferinţă a ţărilor balcanice pentru a stabili principiile politice fundamentale din regiune şi pentru a pune bazele unui sistem de securitate colectivă regională. “Această propunere va fi examinată”, a declarat C. Simitis precizând faptul că ţările din Balcani s-au reunit deja de două ori, în cursul lunii martie, o dată la Skopje şi apoi la Zagreb.

Premierul grec a informat că planul de reconstrucţie a Balcanilor, iniţiat de ţara sa, va fi semnat în curând şi priveşte şi ajutorul prevăzut pentru Bulgaria (55 milioane de euro). Valoarea totală a acestui plan, care se referă şi la Iugoslavia, Macedonia, România şi Albania, se ridică la circa 530 milioane de euro.

*

Macedonia a semnat, luni 9 aprilie a.c., la Luxemburg, un acord de stabilizare şi de asociere cu Uniunea Europeană, pentru realizarea reconcilierii naţionale dintre comunităţile slave şi albaneze, fiind prima ţară din sud-vestul Balcanilor care semnează un astfel de acord cu UE, prima etapă către aderarea la Uniune.

Acordul a fost semnat de premierul Ljubco Georgievski, de cei cinsprezece miniştri europeni ai Afacerilor Externe şi de Comisarul european pentru Relaţii Externe, Chris Patten. 

Ceremonia de semnare a fost umbrită de refuzul Partidului Democratic al Prosperităţii (PDP) de a face parte din delegaţia macedoneană. Înaltul reprezentant al UE pentru politică externă, Javier Solana, a invitat toate partidele politice să participe la ceremonia de semnare, pentru a simboliza începutul reconcilierii naţionale. Ministrul suedez al Afacerilor Externe, Anna Lindh, a cărei ţară asigură preşedinţia semestrială a UE, a “regretat” această absenţă. La rândul său, ministrul macedonean al Afacerilor Externe, Srdjan Kerim, a considerat că liderii acestui partid “se izolează singuri”. 

“Întreaga Macedonie a contribuit la semnarea acestui acord care reprezintă o recompensă a activităţii noastre din ultimii zece ani”, a declarat Ljubco Georgievski. 

Acordul, care prevede acordarea de asistenţă economică, are drept condiţie respectarea drepturilor minorităţilor. El va fi “un model pentru regiunea din sud-vestul Balcanilor” şi “un instrument esenţial pentru asigurarea stabilităţii Macedoniei”, a precizat Anna Lindh. 

Înainte de semnarea acordului, liderii politici macedoneni s-au angajat să realizeze “până în luna iunie” primele acţiuni substanţiale în dialogul politic angajat cu toate comunităţile etnice. Ei au mai anunţat şi crearea unui “Comitet al Europei” din care fac parte toate partidele politice, pentru a susţine procesul de integrare a Macedoniei în Europa. 

“Trebuie să ne asigurăm că procesul de dialog este dinamic şi cu date clare. Rezultatele trebuie să apară cât mai curând”, a declarat Javier Solana. Acesta a mai precizat că autorităţile de la Skopje trebuie să fie deschise şi faţă de alte revendicări ale albanezilor, cum ar fi “participarea acestora la serviciile administrative” şi “începerea unui dialog asupra reformelor constituţionale”. 

Albanezii, care reprezintă un sfert din populaţie, cer o modificare a Constituţiei, care să le acorde statutul de popor constitutiv.

Croaţia negociază un acord de asociere cu UE, iar “Cei 15” intenţionează să înceapă negocieri cu Republica Federală Iugoslavia, Bosnia-Herţegovina şi Albania. 

2. Raportul “Comisiei europene împotriva rasismului şi a intoleranţei”

 

Consiliul Europei a dat publicităţii, marţi 3 aprilie a.c., la Strasbourg, un raport al Comisiei europene împotriva rasismului şi a intoleranţei (ECRI), care denunţă practicile discriminatorii din unele ţări europene, precum Marea Britanie, Danemarca, Austria, Albania sau Fosta Republică Iugoslavă a Macedoniei.

Consiliul Europei a denunţat persistenţa “problemelor de xenofobie, rasism şi discriminare în Marea Britanie”, observând atitudini “deosebit de grave la adresa solicitanţilor de azil şi a refugiaţilor”. Raportul Comisiei Europene împotriva rasismului şi a intoleranţei menţionează atitudinea presei scrise, care contribuie la dezvoltarea unei “imagini negative a solicitanţilor de azil şi a refugiaţilor”, invitând autorităţile britanice să examineze “eficienţa arsenalului juridic în materie de incitare la ură rasială”.

“Unele cazuri de atac sau hărţuire rasială împotriva solicitanţilor de azil, în special împotriva rromilor, scot în evidenţă (...) pericolele pe care le poate antrena acest climat din ce în ce mai negativ în rândul opiniei publice”, relevă raportul. Documentul explică acest “climat” şi prin “adoptarea unor măsuri din ce în ce mai restrictive în domeniile referitoare la azil şi imigraţie şi prin tonul dezbaterilor în jurul acestor măsuri, care sunt contrare dezvoltării unei autentice culturi a toleranţei şi respectului diferenţelor”.

În ceea ce priveşte Danemarca, Consiliului Europei denunţă “climatul ostil” întâlnit, în principal, în rândul clasei politice, la adresa imigranţilor, a solicitanţilor de azil şi a refugiaţilor, în special musulmani. Comisia europeană împotriva rasismului şi a intoleranţei observă că Danemarca a devenit un “pămînt al imigraţiei” şi deplânge faptul că “societatea daneză are dificultăţi în a recunoaşte şi a accepta această realitate, temându-se de efectele diversităţii asupra culturii şi identităţii sale”. “Această situaţie, afirmă raportul, este încurajată de elitele politice, presă şi intelectualitate, care favorizează un climat în care persoanele de origine străină sunt percepute ca o ameninţare pentru economie, pentru modul de viaţă şi valorile Danemarcei”. Somalezii sunt cel mai adesea ţinta ostilităţilor, se arată în text. ECRI denunţă atitudinea principalelor partide politice, influenţate din ce în ce mai mult de partidele de extremă-dreapta, “de teama de a nu pierde sprijinul electoral al unui important segment al populaţiei, care se presupune că este ostil străinilor”.

Printre discriminările cele mai importante, ECRI relevă “nivelul şomajului excesiv de ridicat în rândul imigranţilor şi a descendenţilor lor”, problemele pe care aceştia le întîmpină în a obţine o locuinţă şi frecventele dificultăţi care apar “la intrarea în locurile publice precum discotecile, restaurantele sau barurile”.

Austria a fost somată de Consiliul Europei să lupte mai energic împotriva rasismului şi a xenofobiei, raportul ECRI apreciind drept “deosebit de îngrijorătoare” exploatarea rasismului în politică. “Imigranţii de culoare, solicitanţii de azil şi refugiaţii sunt principalele ţinte ale discriminărilor”, se arată în raport. ECRI menţionează printre problemele existente, “exploatarea rasismului în politică şi comportamentul discriminatoriu, uneori violent, al unor reprezentanţi ai legii”. Comisia “este îngrijorată de succesul electoral considerabil al Partidului Liberal Austriac”, care are la bază “o propagandă rasistă şi xenofobă, imputând străinilor responsabilitatea pentru rata şomajului, delincvenţa şi situaţia securităţii sociale”. Extrema-dreaptă exercită o influenţă nefastă asupra partidelor politice tradiţionale, care adoptă măsuri restrictive în privinţa străinilor, “de teama de a nu pierde sprijinul unui electorat numeros, care se presupune că este ostil străinilor”, potrivit ECRI. Austria ar putea aplica “într-o manieră mai eficace legile împotriva rasismului”, apreciază această comisie.

“Un număr considerabil de străini de culoare şi austrieci de origine străină se plâng că au avut de suferit de pe urma comportamentului poliţiei la adresa lor”, notează ECRI. Verificarea discriminatorie a identităţii, insultele, tratamentul umilitor, expulzările violente sau detenţia arbitrară sunt faptele cele mai frecvent întâlnite. “Orice incident care ilustrează o atitudine rasistă trebuie să fie condamnat public şi fără echivoc”, notează ECRI. Conform aceluiaşi raport, Austria ar putea adopta “măsuri punctuale, îndreptate mai specific împotriva rostirii, de către un actor de pe scena politică sau altul, a unor discursuri xenofobe sau rasiste”. ECRI propune Austriei sancţiuni precum suprimarea, cel puţin parţială, a subvenţiilor publice pentru un partid ai cărui membri se fac vinovaţi de acte rasiste sau discriminatorii. Guvernul austriac a respins criticile ECRI, subliniind că “în nici o circumstanţă nu se poate conchide că succesul electoral al Partidului liberal austriac se bazează pe motive rasiste sau xenofobe”.

În privinţa Albaniei, Consiliul Europei şi-a exprimat regretul faţă de ignorarea chestiunilor legate de discriminarea etnică, în special în privinţa rromilor şi a egiptenilor solicitanţi de azil. Comisia europeană împotriva rasismului şi a intoleranţei recunoaşte, totuşi, că, în Albania, contextul economic şi politic dificil explică faptul că discriminarea nu este considerată “o problemă majoră”. Într-un sistem în care “corupţia este prezentă la scară mare, accesul minorităţilor la serviciile publice, în special al rromilor şi al egiptenilor, care au interiorizat un sentiment de inferioritate şi care nu au relaţii în administraţie, este foarte dificil, în special în domeniul protecţiei sociale”, se precizează în raport. “Situaţia poate fi însă revitalizată; numeroşi albanezi se confruntă cu aceleaşi dificultăţi”, adaugă raportul.

Comisia a denunţat, de asemenea, faptul că “reprezentanţii legii recurg excesiv la forţă şi la maltratare, o problemă larg răspândită în Albania”. Pe de altă parte, ECRI i-a felicitat pe albanezi, care au primit “circa 480.000 de refugiaţi din Kosovo, în 1999, pentru ospitalitatea şi atitudinea lor deschisă, subliniind că refugiaţii rromi şi sârbi au fost trataţi la fel ca şi persoanele de etnie albaneză”.

Fosta Republică Iugoslavă a Macedoniei (FYROM) este criticată de Consiliul Europei pentru “abuzul de putere şi actele de violenţă exercitate de poliţie”, care afectează “în manieră disproporţionată” minorităţile din această ţară, în special pe albanezi şi ţigani. “Deşi situaţia se ameliorează graţie eforturilor Ministerului de Interne, cazurile de arestare şi detenţie ilegală, de recurgere excesivă la forţă şi de maltratare psihică la adresa deţinuţilor persită”, afirmă ECRI.

Autorii raportului invită Guvernul macedonean să-şi intensifice eforturile în vederea unei mai bune integrări a minorităţilor etnice, în special a albanezilor. “Deşi au fost realizate unele progrese în acest domeniu, diferitele comunităţi etnice duc încă o existenţă paralelă”, subliniază documentul, constatând că minorităţile, care reprezintă circa o treime din populaţie, au foarte puţine contacte cu majoritatea macedoneană.

“Această diferenţiere există încă din copilărie, elevii aparţinînd diferitelor minorităţi etnice frecventând şcoli separate”, observă raportul. “Chiar şi atunci când membri ai diferitelor comunităţi etnice ajung să lucreze împreună, adesea ei nu au, decât foarte rar, contacte în viaţa cotidiană”, notează experţii europeni.

 

3. Alegerea preşedintelui Republicii Moldova

 

Vladimir Voronin, prim-secretar al Partidului Comuniştilor din Republica Moldova, a fost ales, miercuri 4 aprilie a.c., în funcţia de preşedinte al Republicii Moldova, în urma votului din Parlamentul de la Chişinău. Pentru Vladimir Voronin au votat 71 deputaţi, iar contracandidatul său comunist, Valerian Cristea, a obţinut trei voturi, deşi pentru înregistrarea candidaturii sale au semnat 16 deputaţi. Cel de al treilea candidat pentru funcţia de şef al statului, Dumitru Braghiş, liderul grupului parlamentar “Alianţa Braghiş”, a acumulat 15 voturi, deşi în favoarea sa au semnat 18 deputaţi. La vot au participat 89 deputaţi.

Parlamentarii Partidului Popular Creştin Democrat (PPCD) nu au participat la votare, motivând că nu au candidatură proprie şi nici nu susţin vreuna dintre cele trei candidaturi. PPCD deţine doar 11 mandate în legislativ, în timp ce, potrivit legislaţiei, pentru înaintarea unei candidaturi la funcţia de Preşedinte este nevoie de semnăturile a cel puţin 15 deputaţi.

Primul şef de stat care l-a felicitat pe noul preşedinte al Republicii Moldova, Vladimir Voronin, este Vladimir Putin. Preşedintele Federaţiei Ruse l-a invitat pe V. Voronin să efectueze în această lună o vizită oficială la Moscova.

În mesajul de felicitare al preşedintelui Ucrainei, Leonid Kucima, se arată că Republica Moldova şi Ucraina au acelaşi “destin istoric, vaste legături comercial-economice şi culturale. Ucrainenii şi moldovenii au trăit de-a lungul secolelor în pace şi în înţelegere, mulţi dintre ei s-au înrudit, creând familii interetnice”.

La puţin timp după anunţarea rezultatelor votării, ambasadorul Republicii Belarus la Chişinău, Vasili Sakovici, l-a felicitat şi el pe liderul comuniştilor. 

Vladimir Voronin s-a născut la 25 mai 1941 în localitatea Corjova, din fostul raion Dubăsari. A absolvit Institutul Unional al Industriei Alimentare, Academia de Ştiinţe Sociale şi Academia Ministerului sovietic de Interne. În 1996 şi-a început cariera ca şef de brutărie în Dubăsari. După cîţiva ani de activism în partidul comunist, în 1985 este numit prim-secretar la Tighina/Bender şi este ales deputat în Sovietul Suprem al Republicii Sovietice Socialiste Moldoveneşti. Între anii 1989-1990 a fost ministru de Interne al RSSM. În octombrie 1993 a fondat Partidul Comuniştilor din Republica Moldova. În 1994, când partidul Comuniştilor a reintrat în legalitate, V. Voronin a devenit prim-secretar. În 1998 a fost ales deputat.

*

Preşedintele Republicii Moldova, Vladimir Voronin, a declarat în discursul de învestitură, rostit, sâmbătă 7 aprilie a.c., în cadrul ceremoniei de inaugurare a noului preşedinte, că va promova pe plan extern o politică pragmatică, adăugând că se bazează pe “înţelegerea cu care Republica Moldova va fi tratată de către organizaţiile internaţionale din Europa, integrarea menţinându-se în şirul celor mai importante perspective ale statului nostru”.

Aceeaşi optică va fi abordată şi în relaţiile cu ţările CSI, inclusiv în raporturile cu “partenerul nostru strategic din Est - Federaţia Rusă”, a spus V. Voronin. “Trebuie să se dezvolte mai activ şi, ce e mai important, mai productiv relaţiile tradiţionale cu ţările vecine - România şi Ucraina. Apreciem valoarea ajutorului pe care-l acordă Moldovei în perioada aceasta, deosebit de dificilă, Statele Unite ale Americii, statele din Europa - Germania, Franţa, Marea Britanie, Italia, Olanda şi alte ţări”, a spus Vladimir Voronin.

V. Voronin a criticat dur moştenirea preluată de la fosta guvernare, declarând că cei zece ani de independenţă a Republicii Moldova au fost ani de “rătăcire, de politică a confruntării interetnice şi a umilirii sociale, zece ani de nimicire planificată a viitorului”. “Sub lozinca principiilor democratice şi a libertăţii, principii sacre pentru fiecare om, se consolida tot mai mult practica dictaturii funcţionarului de stat, a birocraţiei, trădarea intereselor naţionale în numele unor scopuri de moment. Deghizată în mantia afirmaţiilor despre modernizarea economiei, îşi făcea mendrele banala jefuire a patrimoniului naţional”, a apreciat şeful statului.

Potrivit lui Vladimir Voronin, Republica Moldova a devenit acum “o zonă a catastrofei umanitare, a sărăciei şi a politicii de stat primitive”. Preşedintele a declarat că guvernările precedente au compromis noţiunile de “democraţie, reformă, lege”, care, în percepţia oamenilor au devenit sinonime cu “corupţie, stagnare, sărăcie”. “În consecinţă, comunitatea internaţională ne consideră cea mai coruptă ţară din Europa, cea mai săracă din CSI. Şi nu trebuie să dăm vina pe Vestul democratic sau pe Rusia contemporană. Politicienii noştri au urmat necugetat şi nechibzuit sfaturile şi sugestiile venite din afară, deseori denaturându-le şi conducându-se doar de instinctul de autoapărare, de dorinţa de a fi acceptaţi de cei de peste hotare”, a declarat preşedintele moldovean. Vladimir Voronin a apreciat că, în aceste condiţii, revigorarea economică a ţării este imposibilă fără “mobilizarea rezervelor interne”. “Cele mai eficiente căi constau în instituirea unui nou rol al statului în toate transformările economice şi în utilizarea potenţialului antreprenoriatului autohton. Statul nu mai poate rămîne în postura de paznic, sub ochii căruia funcţionarii au instituit practic dreptul feudal asupra tuturor formelor de proprietate - începând cu cea de stat şi terminând cu cea privată”, a spus acesta. Preşedintele a anunţat drept prioritară obligativitatea statului “de a proteja la maximum şi a susţine producătorii eficienţi şi competitivi, de a le oferi libertatea activităţii economice”.

“Asigurat de reţeaua sa de misiuni şi reprezentanţe diplomatice, statul trebuie să-şi asume rolul de agent principal în prezentarea producţiei moldoveneşti pe pieţele externe”, a declarat preşedintele V. Voronin. Şeful statului s-a angajat “să apere în egală măsură drepturile producătorilor, independent de forma de proprietate”. “Trebuie să afirmăm o poziţie principială în protejarea atât a întreprinderilor de stat, supuse pericolului conducerii incompetente şi jefuirii, cât şi a firmelor şi companiilor private, care se confruntă cu obligaţia de a plăti “bir” funcţionarilor şi racket-ului”, a spus preşedintele Moldovei.

V. Voronin a apreciat că toate forţele politice, cetăţenii care nu au votat Partidul Comunist, optează pentru eradicarea sărăciei, pentru combaterea corupţiei, pentru schimbări în bine, prin urmare există un scop comun - prosperitatea Moldovei. “Putem împartăşi opinii diverse, putem avea o experienţă de viaţă diferită, putem vorbi limbi diferite, dar toţi avem o singură patrie - Republica Moldova - care aşteaptă cu nerăbdare ziua în care vor părăsi baricadele politice şi ne vom preocupa de soarta ei”, a declarat preşedintele Vladimir Voronin.

 

4. Tensiuni în Bosnia-Herţegovina

 

Şeful poliţiei unei regiuni croate din sudul Bosniei şi 19 dintre colaboratorii săi apropiaţi au declarat, marţi 3 aprilie a.c., că nu mai recunosc autoritatea Ministerului de Interne al Federaţiei croato-musulmane, susţinându-i pe cei care solicită autonomia regiunii.

“Nu recunoaştem subordonarea faţă de Ministerul de Interne al Federaţiei, care face parte din puterea anticonstituţională, şi respingem toate ameninţările şi şantajul din partea reprezentanţilor nelegitimi ai Ministerului de Interne al entităţii croato-musulmane”, au declarat, într-un comunicat, şeful poliţiei din regiunea Herţegovina - care are ca principal oraş Mostarul - Dragan Mandici şi subordonaţii săi. Poliţiştii au adăugat că vor continua totuşi să se achite de sarcinile lor şi să colaboreze cu Poliţia internaţională a ONU (IPTF).

În ultimile zile, cei 8.000 de militari croaţi din armata Federaţiei croato-musulmane au urmat masiv apelul la dezertare temporară lansat de partidele naţionaliste ale comunităţii lor, în semn de susţinere a revendicărilor. Partidele naţionaliste croate, care contestă legitimitatea instituţiilor de la conducerea Federaţiei, doresc să-şi întemeieze propriile organe ale puterii.

Aceste dezertări au fost precedate de demisii şi demiteri de la conducerea armatei, unde o parte a Statului Major s-a declarat fidelă naţionaliştilor şi refuză să recunoască autoritatea noilor lideri politici ai Federaţiei, membri ai partidelor moderate.

 

5. Propunere a Comisiei de supraveghere a APCE privind excluderea Ucrainei din Consiliul Europei

 

Comisia de supraveghere din cadrul Adunării Parlamentare a Consiliului Europei a adoptat, joi 5 aprilie a.c., o recomandare care cere excluderea Ucrainei din Consiliul Europei, pentru nerespectarea angajamentelor.

Comisia este “preocupată de uciderea unor jurnalişti, de agresiunile repetate şi manevrele de intimidare continue la adresa jurnaliştilor, a deputaţilor şi a opozanţilor politici, precum şi de abuzurile de putere frecvente şi grave din partea executivului ucrainean în privinţa libertătăţii de exprimare şi a libertăţii de reuniune”.

“Printre angajamentele neonorate pînă în acest moment figurează adoptarea unor noi legi privind protecţia drepturilor omului, reforma judiciară (...), partidele politice, precum şi a unor noi Coduri, Civil şi Penal”, se arată în comunicatul dat publicităţii cu acest prilej, care precizează că precedentele rezoluţii adoptate “par să nu fi convins autorităţile ucrainene să ia fără întârziere măsurile necesare”.

Proiectul de recomandare, adoptat de cei 76 de membri ai comisiei, mai puţin de preşedintele acesteia, care s-a abţinut de la vot, urmează să fie discutat de Adunarea Parlamentară în sesiunea plenară din 24 aprilie a.c., la Strasbourg. În cazul în care Adunarea va adopta această recomandare, Comitetul de Miniştri va fi sesizat şi va trebui să se pronunţe în legătură cu o procedură împotriva Ucrainei (suspendare, invitaţie de a se retrage sau excludere). Măsura de suspendare a unei ţări nu a fost aplicată niciodată în cei 51 de ani de existenţă a Consiliului Europei. Doar delegaţiile naţionale au fost suspendate din Adunarea Parlamentară. Ucraina, care a aderat la Consiliul Europei în 1995, este unul dintre cele opt state membre supuse unei proceduri de supraveghere, care cuprinde “vizite periodice în ţara respectivă şi dialogul cu autorităţile”.

 

6. Acordul Bulgaria - NATO

 

Parlamentul bulgar a ratificat, vineri 6 aprilie a.c., un acord de tranzitare şi staţionare provizorie a forţelor NATO în Bulgaria, încheiat la 21 martie, la Bruxelles. Acordul, valabil pe o perioadă de cinci ani, după care poate fi reînnoit, a fost ratificat cu 202 voturi “pentru”, 3 “împotrivă” şi o abţinere. Toate partidele parlamentare, inclusiv principala forţă de opoziţie, Partidul Socialist (PSB, fost comunist), care respingeau până în 1999 ideea unei aderări a Bulgariei la NATO, au susţinut acest acord.

Potrivit ambasadorului bulgar la NATO, Konstantin Dimitrov, “acest acord constituie inevitabil, un preludiu la stabilirea de durată, în caz de necesitate, a forţelor NATO în Bulgaria, având ca obiectiv o eventuală bază permanentă”. “Obiectivul este de a aprofunda relaţiile noastre cu NATO şi de a îmbogăţi experienţa armatei noastre”, a declarat preşedintele comisiei parlamentare pentru securitate naţională, Iordan Bakalov. “Acest acord va garanta securitatea naţională şi va contribui la operaţiunile de pace din Balcani”, a adăugat acesta.

Preşedintele partidului Ecologist, Aleksandr Karakaceanov, a criticat acordul, apreciind că opinia publică nu acceptă politica guvernamentrală de aderare la NATO şi a insistat asupra organizării unui referendum pe această temă.

Acordul prevede că NATO poate folosi gratuit infrastructura bulgară, în caz de staţionare provizorie a trupelor sale, dar că toate serviciile vor fi plătite. 

În cursul operaţiunii Alianţei împotriva Iugoslaviei, în 1999, Bulgaria şi-a deschis spaţiul aerian pentru NATO, la capătul unei proceduri complicate. Constituţia stipulează că trecerea sau staţionarea unor forţe armate şi armament străin pe teritoriul Bulgariei trebuie să fie autorizată, de la caz la caz, de Parlament. “Acordul între Sofia şi NATO urmează să simplifice procedura, chiar dacă Parlamentul va fi informat de fiecare dată”, a precizat, ministrul Apărării, Baiko Noev.

 

 

7. Situaţia din Orientul Mijlociu

 

Preşedintele Autorităţii Palestiniene, Yasser Arafat, şi secretarul Ligii Arabe, Esmat Abdel Meghid, au cerut, duminică 8 aprilie a.c., organizarea unei noi reuniuni a Consiliului de Securitate al Naţiunilor Unite, pentru a se asigura protejarea palestinienilor împotriva “criminalului de război” Ariel Sharon.

Abdel Meghid a declarat, la încheierea unei întrevederi la Cairo cu Yasser Arafat, că, “în următoarele ore, vor demara contactele cu ONU pentru organizarea celei de-a doua reuniuni de urgenţă a Consiliului de Securitate care are ca scop luarea unei decizii care ar garanta protecţia internaţională a poporului palestinian”.

Abdel Meghid a declarat că premierul israelian Ariel Sharon este “un criminal de război care nu ezită să utilizeze toate mijloacele pentru a-şi atinge scopurile şi pentru a distruge rezistenţa palestiniană”. “Trebuie să acţionăm, iar această idee a intervenţiei Consiliului de Securitate nu este de neglijat, deoarece ea îl constrânge pe Sharon şi îl pune în dificultate”.

Yasser Arafat a declarat că “a ajuns la un acord cu Abdel Meghid în ceea ce priveşte un plan de mobilizare internaţional la toate nivelurile, american, european şi chinez”.

Statele Unite şi-au exercitat, pentru prima oară după patru ani, la 27 martie a.c., dreptul de veto în Consiliul de Securitate al ONU, în ceea ce priveşte o rezoluţie vizând “înfiinţarea unui mecanism pentru protejarea civililor palestinieni, deci şi pentru stabilirea unei forţe de observatori ai ONU”. Abdel Meghid a cerut “Statelor Unite să reflecteze înainte de a se opune unei acţiuni a Uniunii Europene şi a ţărilor prietene în cadrul Consiliului de Securitate”. Y. Arafat a afirmat că “palestinienii continuă să-şi respecte cuvântul dat noii administraţii americane referitor la un angajament palestinian în favoarea păcii”.

*

În absenţa negocierilor, vorbesc violenţele 

“Dacă Arafat este terorist, atunci cine este Ariel Sharon, Maica Tereza?” se întreabă Mohammed Dahlan, şeful serviciilor de securitate din Fâşia Gaza. M. Dahlan susţine că palestinienii, înconjuraţi de trupele şi de tancurile israeliene, profund mâhniţi din cauza pierderilor umane şi economice, fără speranţa că un acord de pace este posibil, sunt pregătiţi pentru o perioadă de sacrificii. “În ceea ce priveşte poporul palestinian, pentru el, moartea şi viaţa sunt unul şi acelaşi lucru în acest moment. Ne aflăm într-o etapă foarte, foarte periculoasă. Nu mai avem nimic de pierdut”, declară şeful serviciilor de securitate.

După o zi în care un copil israelian a fost rănit, iar israelienii au ripostat prin atacuri, ambele părţi aflate în conflict au ajuns la o concluzie comună: este foarte posibilă o înrăutăţire a conflictului şi nu o ameliorare a acestuia. Nu există parteneri de discuţii în nici una dintre cele două tabere. Violenţei i se va răspunde cu violenţă, deşi trebuie să existe reţinere de la aceasta, aşa cum se exprimă israelienii, sau constanţă, aşa cum fac palestinienii.

Premierul israelian Ariel Sharon care beneficiază de sprijinul multor israelieni, insistă asupra unei încetări a focului înainte de reluarea negocierilor, care să înceapă cu o denunţare publică a violenţelor de către Yasser Arafat, liderul Autorităţii Naţionale Palestiniene. Oficialii palestinieni susţin că israelienii ar trebui să-şi retragă trupele şi tancurile, să deschidă graniţele şi punctele de control şi să pună capăt asasinatelor. Ei mai susţin că nu vor abandona în mod unilateral lupta împotriva ocupaţiei israeliene pentru nişte negocieri care nu le-au adus nimic până acum mai ales că premierul A. Sharon nu doreşte un acord de pace final, ci un acord de nonbeligeranţă.

Oficiali din ambele tabere susţin că nu există contacte între israelieni şi palestinieni, deşi, potrivit presei israeliene, este posibil să aibă loc o întrevedere între ministrul israelian de externe, Shimon Peres, şi Nabil Shaath, preşedintele Comisiei politice a Consiliului Naţional Palestinian. În absenţa convorbirilor, există limbajul violenţei şi dialogul răzbunării.

Analiştii politici se întreabă dacă nu cumva Ariel Sharon a adoptat aceeaşi politică de ripostă la atacurile palestinienilor utilizată şi de predecesorul său, Ehud Barak, şi care s-a dovedit ineficientă. Răspunsul la aceste critici a venit sub forma unui raid israelian soldat cu 32 de palestinieni răniţi. Acest raid a venit la o zi după ce membrii Partidului Likud al lui A. Sharon au respins o iniţiativă comună de pace venită din partea Egiptului şi Iordaniei. Ministrul de externe israelian Shimon Peres, comentând cele întâmplate, a declarat că prima şi cea mai importantă obligaţie a guvernului său este garantarea securităţii cetăţenilor israelieni. Totodată, ministrul de externe israelian a spus că “ANP nu se implică în prevenirea atacurilor lăsând Israelului o singură cale, aceea de a acţiona cu tenacitate şi energic pentru a împiedica atacurile teroriste şi a-i proteja pe cetăţenii israelieni”.

 

 

 

 

 

8. Extrase din discursul preşedintelui Rusiei despre starea naţiunii 

 

Politică

Perioada destrămării statalităţii a rămas în urmă. Dezintegrarea statului, despre care s-a vorbit în trecut, a fost oprită.

Justiţie

Problema-cheie al fiecărui guvern este încrederea pe care cetăţeanul o are în structurile statului. Gradul acestei încrederi depinde în mod direct de felul în care statul îşi apără cetăţenii de samavolnicia rackeţilor, a bandiţilor şi a şperţarilor. Totuşi, nici puterea legislativă şi cea executivă, nici instanţele judecătoreşti nu par să-şi facă treaba. Justiţia nu a devenit nici sobră, nici echitabilă, nici justă... Odată cu economia la negru a început să se formeze şi un fel de justiţie la negru... Cetăţenii se conving uneori că prin mijloace ilegale au şanse mai mari să-şi asigure o hotărâre corectă. Aceasta ştirbeşte încrederea în stat. 

Practica de arbitraj se izbeşte de multe ori de o bază legislativă contradictorie şi neclară. Legislaţia departamentală reprezintă unul dintre principalele impedimente în calea extinderii iniţiativei private.

Conducerea statului

Consider că guvernul este capabil să-şi controleze acţiunile, dar ar trebui să demonstreze că este capabil să facă acest lucru şi fără un control din partea organizaţiilor financiare mondiale.

Lipsa unor cutremure politice le oferă celor care s-au obişnuit deja cu permanentele crize un motiv pentru a face pronosticuri cu privire la eventuale modificări structurale şi de cadre.

Doresc să spun cu certitudine următorul lucru: noi nu ne temem şi nu trebuie să ne temem de schimbări. Dar toate schimbările - politice şi administrative - ar trebui să fie motivate de împrejurări. Desigur, aşteptările şi neliniştile sociale nu apar din senin. Ele se bazează pe o logică bine cunoscută: după o revoluţie urmează, de obicei, o contrarevoluţie, după reforme - contrareforme, iar apoi căutarea vinovaţilor şi pedepsirea lor. Cu atât mai mult cu cât experienţa istorică a Rusiei este bogată în asemenea exemple.

Eu consider că ar trebui să spunem cu fermitate: acest ciclu s-a încheiat. Nu vor fi nici revoluţii, nici contrarevoluţii.

 

Economie

La noi se menţin nişte riscuri serioase - economice şi sociale... Noi ne aflăm în zona unei stabilităţi economice relative. În ţară continuă să se menţină un climat nefavorabil afacerilor, scurgerile de capital depăşesc două miliarde de dolari pe an. Eu sunt convins că dacă vom reuşi să instaurăm în ţară un climat favorabil afacerilor, atunci capitalul nu va mai “fugi” de aici… Nu are nici un sens să ne cramponăm de restricţiile nefuncţionale din domeniul monetar.

Alte probleme esenţiale

Au fost adoptate chiar prea multe legi. Multe dintre ele se suprapun, iar în cele mai multe cazuri nu rezolvă problemele puse, deoarece aceste legi sunt adoptate cu scopul de a sluji nişte interese limitate - personale sau de grup.

Nu este întâmplător nici faptul că entuziasmul - atât în guvern, cât şi în Adunarea Federală - este vizibil numai atunci când se împart fondurile bugetare şi slăbeşte vizibil atunci când trebuie votate nişte legi care să contribuie la formarea acestor fonduri.

S-a format un fel de consens. Multora le convine această stare de echilibru, dar mai degrabă de inactivitate, atunci când unii s-au obişnuit să obţină venituri financiare, iar alţii dividende politice din această situaţie care s-a creat. Acest consens este confundat de mulţi cu stabilitatea.

Problema constă în însuşi sistemul de lucru atât al organismelor legislative, cât şi al celor executive. Acum acest sistem este astfel organizat încât nu face altceva decât să împiedice, iar de cele mai multe ori chiar să oprească reformele. Sistemul îşi apără dreptul său asupra primirii aşa-numitei “rente statutare”. Altfel spus - a şperturilor şi a filodormelor. O asemenea metodă de guvernare reprezintă o ameninţare pentru societate şi pentru stat. Explicaţia multor probleme constă în vechea neîncredere faţă de stat, care a păcălit în repetate rânduri cetăţenii.

 

9. Relaţiile americano-chineze 

 

Accidentul aerian survenit recent, când un avion spion de tip EP-3 Aries al Marinei SUA s-a ciocnit cu un avion de vânătoare chinez F-8, în zona aeriană internaţională din largul Mării Chinei de Sud, reprezintă un moment delicat în contextul larg al relaţiilor chino-americane, mai ales că noua Administraţie de la Casa Albă a anunţat deja că va adopta o politică mai strictă faţă de China. Incidentul este de natură să ducă la o nouă dispută diplomatică dură între cele două ţări.

Relaţiile dintre cele două state sunt deja tensionate de o perioadă de timp, pe de o parte din cauza nemulţumirii autorităţilor americane faţă de programul de înamare cu rachete iniţiat de autorităţile chineze (care vizează în principal Taiwanul), iar pe de alta, din cauza acuzaţiilor aduse SUA de autorităţile de la Beijing, potrivit cărora, americanii intenţionează să vândă Taiwanului echipamente performante de apărare antirachetă (sistemul Aegis).

Preşedintele chinez, Jiang Zemin, a avertizat SUA că prin dotarea Taiwanului cu echipamente militare americane performante încurajează în fapt declanşarea unei noi curse a înarmărilor. “Cu cât SUA vând mai multe arme Taiwanului, cu atât mai mult suntem nevoiţi să luăm măsuri în vederea garantării securităţii naţionale”, a declarat liderul chinez.

La rândul lor, autorităţile de la Beijing, neagă faptul că ar construi un sistem de rachete care să sprijine o eventuală intervenţie în forţă împotriva Taiwanului, în vederea reunificării. Acestea sunt de părere că SUA se folosesc de un argument fabricat pentru a justifica vânzarea echipamentului Aegis către Taiwan.

Relaţiile chino-americane au fost de asemenea afectate de dezertarea unui militar chinez, care s-a refugiat în SUA şi de arestarea unor oameni de ştiinţă chinezi care ar fi avut legături cu personalităţi din SUA, conform unor surse ale Ambasadei SUA din Beijing.

Viitorul relaţiei strategice dintre SUA şi China este pus sub semnul întrebării şi în măsura în care Pentagonul intenţionează să îşi consolideze poziţiile strategice în Pacific. Schimbarea de direcţie a fost confirmată de ministrul american al Apărării, Donald Rumsfeld, care consideră că Pacificul va fi viitorul teatru al conflictelor regionale, iar China - principalul adversar. Oficialităţile chineze s-au abţinut deocamdată de la orice comentariu referitor la schimbarea strategică anunţată de oficialităţiie americane, limitându-se la a critica doar sprijinirea Taiwanului cu armament.

Vicepremierul chinez, Qian Qichen, a subliniat cu prilejul unei vizite oficiale, întreprinsă recent la Washington, faptul că autorităţile chineze mai cred încă în normalizarea relaţiilor cu SUA. 

Aşadar, într-o conjunctură atât de fragilă, analiştii politici consideră că orice incident militar survenit în imediata apropiere a apelor teritoriale chineze, cum a fost ciocnirea în aer a celor două avioane, atinge o coardă extrem de sensibilă, în speţă, a autorităţilor militare de la Beijing. China a avertizat că este pregătită să apeleze la forţă, nu împotriva Taiwanului, ci împotriva acelora care vor să intervină în politica sa de reunificare.

Atât pentru China, cât şi pentru SUA, Marea Chinei de Sud are o importanţă strategică deosebită. În ceea ce o priveşte, China pretinde o suveranitate istorică asupra acesteia în şi asupra “zonelor adiacente”.

